b'\n_START_ARTICLE_\nGermund Fredrik Aminoff\n_START_PARAGRAPH_\nGermund Fredrik Aminoff (25. hein\xc3\xa4kuuta 1796, Rantasalmi \xe2\x80\x93 21. toukokuuta 1876, Helsinki) oli suomalainen filosofi ja filosofian professori._NEWLINE_Aminoffin vanhemmat olivat majuri Germund Fredrik Aminoff ja Helena Katarina Rehbinder.  H\xc3\xa4n p\xc3\xa4\xc3\xa4si ylioppilaaksi Turussa 1812 sek\xc3\xa4 Uppsalassa 1817 ja valmistui filosofian kandidaatiksi 1824 ja filosofian tohtoriksi Uppsalassa 1827._NEWLINE_Aminoff toimi Uppsalan Suomalaisen osakunnan kuraattorina vuosina 1818\xe2\x80\x931824. H\xc3\xa4n toimi Aleksanterin yliopiston filosofian dosenttina vuonna 1831 ja filosofian apulaisena samasta vuodesta. Aminoff nimitettiin professoriksi vuonna 1838. H\xc3\xa4n toimi teoreettisen ja k\xc3\xa4yt\xc3\xa4nn\xc3\xb6llisen filosofian vt. professorina vuodesta 1848, vakinaisena 1849\xe2\x80\x931852. Filosofina Aminoff oli hegelil\xc3\xa4inen._NEWLINE_Aminoff toimi Helsingfors lyceumin esimiehen\xc3\xa4 vuosina 1841\xe2\x80\x931845 ja painotarkastuskomitean j\xc3\xa4senen\xc3\xa4 vuosina 1847\xe2\x80\x931865. Aminoffin puoliso oli Beata Sofia von Essen (1809-1890). Heill\xc3\xa4 oli seitsem\xc3\xa4n lasta joista tunnetuin lienee valtioneuvos Torsten Johan Aminoff (1847\xe2\x80\x931936), yksi muista oli mets\xc3\xa4nhoitaja Adolf Otto Aminoff (1840-1888).'